På en meget våd bane fik AaB en 4-1-sejr og alle tre point med fra superligaopgøret mod HB Køge.

På en plaskvåd bane i SEAS-NVE Park i Herfølge cementerede AaB lørdag aften sin plads i toppen af Superligaen med en 4-1-sejr over HB Køge. AaB'erne var bedst på det fugtige underlag og hentede fortjent tre point mod Superligaens bundhold. Kraftigt regnvejr i timerne inden kampen betød, at vandet stod meget højt flere steder på banen. Det resulterede i flere pudsige situationer, og var indirekte også skyld i kampens to første mål. Efter fem minutters spil væltede to HB Køge-spillere i det glatte græs, og det udnyttede AaB's Rasmus Würtz. Med to hurtige træk bragte han sig i fri skudposition, og med hjælp fra en modstander fik han hugget bolden i mål uden chance for målmand Morten Haastrup Jensen. Køge-keeperen var til gengæld impliceret i det andet AaB-mål. Haastrup Jensen tog en chance, da han løb ud af sit mål for at cleare en lang stikning. Bolden blev imidlertid hængende i det våde område midt på banen, og det udnyttede Henrik Dalsgaard til at drible uden om den fremstormende keeper og sende bolden i nettet. Hjemmeholdet rejste sig dog flot, og var specielt giftige på højrekanten, hvor den tidligere FC Midtjylland-nigerianer Adeola Runsewe huserede. Han havde flere gode tilbud, men reduceringen faldt først, da amerikanske Brad Rusin kom højest ved et hjørnespark og gav fornyet tro på tingene hos ligaens bundhold, der hentede sæsonens første point i forrige runde med en 3-0-sejr over Silkeborg. Men glæden varede kort for hjemmepublikummet, for 10 minutter senere havde Nicklas Helenius bragt AaB yderligere foran. Med et flot hug i nettaget afsluttede han en fin solotur, hvor han alene rykkede fra højrekanten og ind foran mål. Og kort før tid var det så Anders Due, der havde sidste fod på et aalborgensisk kontraangreb, der satte to streger under kampens facit. Et lille minus i det regnestykke var det dog, at Jeppe Curth måtte udgå i første halvleg med et riv i hoften. Det er indtil videre ukendt, om det koster AaB-angriberen en pause. AaB, der var tæt på at rykke ud af Superligaen i sidste sæson, har 15 point efter syv kampe og er kun ét point efter FC København i toppen af ligaen. FCK har dog spillet en kamp færre.